Emily Bergl

Emily Bergl (25. huhtikuuta 1975 Milton Keynes, Buckinghamshire) on englantilais-yhdysvaltalainen näyttelijä. Hänet tunnetaan kenties parhaiten rooleistaan televisiosarjoissa Taken (2002) ja Teoria miehistä (2006–2008).

 Nuoruus 
Emily Bergl syntyi Englannin Milton Keynesissä. Hänen äitinsä oli irlantilainen ja isänsä englantilainen. Bergl muutti perheineen Yhdysvaltoihin ollessaan kuusivuotias, kun hänen arkkitehti-isänsä sai töitä Coloradon osavaltiosta. Hän kasvoi pääasiassa Chicagossa, missä hän kävi Glenbrook South High School -koulua. Bergl valmistui Iowan Grinnell Collegesta vuonna 1997. Berglin mukaan hän tiesi jo lapsena haluavansa näyttelijäksi, mutta vasta collegen jälkeen hän alkoi tosissaan harkita näyttelijän uraa ja muutti New Yorkiin käynnistääkseen uuden uransa.  

 Ura 
 Alku 
New Yorkissa Bergl elätti itsensä työskentelemällä iltaisin Broadwaylla ja lukuisissa lakitoimistoissa. Muutaman kuukauden kuluttua hän sai pääroolin tekeillä olevasta kauhuelokuvasta Carrie 2 – raivo (). Elokuva ilmestyi lopulta vuonna 1999. Elokuva oli Berglin valkokangasdebyytti. Hän näyttelee elokuvassa Rachel Langia. Carrie 2 – raivo on nimensä mukaisesti jatko-osa vuoden 1976 kauhuelokuvalle Carrie. Jatko-osa ei menestynyt hyvin. Kriitikot eivät pitäneet elokuvasta vaikka kehuivatkin Berglin suoritusta. Esimerkiksi Austin Chronicle -lehden Mark Savlov sanoi hänen olevan elokuvan ”pelastava tekijä”, kun taas QNetworkin James Kendrickin mukaan Berglin kasvot olivat ilmeikkäät ja hän teki hyvää työtä kuvatessaan Rachelin herkkyyttä. Hän sai roolistaan lisäksi Saturn-ehdokkuuden. Carrie 2 – raivo tuotti Yhdysvaltain markkinoilla vain noin 17,7 miljoonaa dollaria. Sen budjetti oli noin 21 miljoonaa dollaria.       

 Carrien jälkeen 
Carrie 2 – raivo -elokuvan jälkeen Berglille tarjottiin useita rooleja muista tekeillä olleista kauhuelokuvista. Bergl hylkäsi suurimman osan tarjouksista peläten leimautuvansa pelkäksi kauhuelokuvanäyttelijäksi ja keskittyi sen sijaan näyttelemään teatterin puolella. Hänet kuitenkin nähtiin indie-elokuvissa kuten Chasing Sleep (2000) ja Happy Campers (2001). Kauhuelokuva Chasing Sleep sai ristiriitaisen vastaanoton kriitikoilta, ja esimerkiksi Rotten Tomatoes -sivustolla se on saanut ”60% Fresh” -luokituksen. Berglin suoritus sai kehuja esimerkiksi The Arrow Reviews -sivuston John Fallonilta, joka sanoi hänen olevan suloinen ja täydellinen kohtauksissaan vastanäyttelijä Jeff Danielsin kanssa. Komediaelokuva Happy Campers sai sekin ristiriitaisen vastaanoton. Bergl palasi teatteriin ja näytteli esimerkiksi San Diegon Old Globe -teatterissa näytelmässä Romeo ja Julia sekä New Yorkin Broadwaylla näytelmässä The Lion in Winter. Työstään jälkimmäisessä näytelmässä hän sai FANY-palkinnon parhaasta Broadway-debyytistä.  

 Työ televisiossa 
Vuonna 2002 Bergl sai roolin Steven Spielbergin tuottamasta kymmenosaisesta minisarjasta Taken. Sarja kertoo useasta perheestä, jotka jollakin tavalla ovat yhteyksissä avaruusolentoihin. Bergl näyttelee sarjan viidessä osassa Lisa Clarken roolissa, ja hänen tyttärenään Alliena nähdään Dakota Fanning. Sarja on saanut monia palkintoja kuten esimerkiksi parhaan minisarjan Emmyn sekä useita palkintoehdokkuuksia. Bergl itse sai roolistaan sarjassa jo toisen Saturn Award -ehdokkuutensa. Takenin lisäksi Bergl on näytellyt useissa televisiosarjoissa. Hän on esimerkiksi vieraillut Gilmoren tytöissä vuosina 2001–2003, Star Trek: Enterprisessa vuonna 2003 ja CSI: Miamissa vuonna 2004. Vuonna 2006 Bergl alkoi esittää pääosaa Kanadan Vancouverissa kuvattavassa televisiosarjassa Teoria miehistä yhdessä muun muassa Anne Hechen kanssa. Hän esittää sarjassa kaupunkilaistyttö Annie O’Donnellia, joka muuttaa Hechen esittämän parisuhdeneuvojan perässä alaskalaiseen pikkukaupunkiin. Bergl ja sarjassa hänen poikaystäväänsä esittävä Derek Richardson olivat ensimmäisiä sarjaan palkattuja näyttelijöitä. Teoria miehistä päättyi kesäkuussa vuonna 2008 kahden tuotantokauden jälkeen. Berglin uusimpiin töihin kuuluu David Burton Morrisin sekä Morrisin ohjaama ja Edith Swensonin käsikirjoittama vuoden 2008 televisioelokuva The Governor’s Wife, jossa Bergl näyttelee tohtori Heather McManusia.   

 Yksityiselämä 
Bergl asuu Los Angelesissa.

 Filmografia 
Elokuvat Vuosi Nimi Alkuperäinen nimi Rooli 1999  Carrie 2 – raivo  The Rage: Carrie 2  Rachel Long  2000 Chasing Sleep  Sadie 2001 Happy Campers  Talia 2003 Final Draft  Helga 2005 The Hard Easy  Natalie 2006 Fur  Allanin assistentti 2008 The Governor's Wife   Heather McManus 2013 Blue Jasmine  Jasminen ja Halin kaveriTelevisiosarjat Vuosi Nimi Alkuperäine nimi Rooli2000 NYPD Blue  Anya Weiss Teho-osasto  ER  Gloria Milton  2001–2003  Gilmoren tytöt Gilmore Girls  Francie Jarvis  2002 Taken  Lisa Clarke2003  Villit Marjaset  The Wild Thornberrys  Lisa Soderblom (äänirooli)Star Trek: Enterprise  Bethany  2004 C.S.I. Miami  Melanie Hines  2006 Kova laki: Rikollinen mieli  Alice   2006–2008  Teoria miehistä  Men in Trees  Annie O’Donnell 2009 Medium  Victoria Good Wife  Bree  2009–2013 Southland  Tammi Bryant 	 2010  Greyn anatomia  Grey’s Anatomy  Trisha  2010–2012  Täydelliset naiset  Desperate Housewives  Beth Young2011  Kallista kipua  Royal Pains  Nola Cadeau  Havaiji 5-0  Hawaii Five-0  Autumn Radnor 2013 Mentalist  Ms. Austin Warehouse 13  Autumn Radnor 2014 Elementary  Marion West The Knick  Mrs. Hemming  2014–2015  Hävyttömät  Shameless  Samantha ”Sammi” Slott 	2015  Kova laki: Erikoisyksikkö  Law & Order: Special Victims Unit  Judith Briggs Scandal  Janet Beene  2016–2017 American Crime  Lilah Tanner  2018 You  Nancy Whitesell 2019 Mindhunter  Ms. Leland How to Get Away with Murder  Sally  2020 Dirty John  Marie Stewart  2022 FBI: Most Wanted  Becca McCann 

Lähteet

 Aiheesta muualla 



Luokka:Englantilaiset näyttelijät
Luokka:Yhdysvaltalaiset näyttelijät
Luokka:Vuonna 1975 syntyneet
Luokka:Elävät henkilöt